প্রাক্তন আইপিএস অফিসার ভারতী ঘোষের বাড়িতে নাকি তল্লাশিই চালায়নি সিআইডি। এমনই দাবি করলেন রাজ্য গোয়েন্দা পুলিশের কর্তা। সঙ্গে দিলেন শুক্রবারের তল্লাশি নিয়ে বিশদ তথ্য।
শনিবার সাংবাদিকদের সামনে সিআইডি-র ডিআইজি নিশাদ পারভেজ প্রথমেই জানিয়ে দিলেন তাঁরা কোনও প্রাক্তন পুলিশ অফিসারের বাড়িতে তল্লাশি চালাননি। বরং পশ্চিম মেদিনীপুরের এক সোনা ব্যবসায়ীর করা অভিযোগের ভিত্তিতে যে যে জায়গায় নথি, সোনা, টাকা পাওয়া যাবে বলে মনে হয়েছে, এমন ১২টি জায়গায় তল্লাশি চালানো হয়েছে।
নিশাত বলেন, ‘‘কোনও অবসরপ্রাপ্ত আইপিএস অফিসারের বাড়িতে তল্লাশি চালানো হয়নি। যেখানে যেখানে আমরা নথি, টাকা, তথ্য পেতে পারি বলে খবর ছিল, সেখানেই তল্লাশি হয়েছে।’’
তার মধ্যে নাকতলার একটি বাড়িও ছিল। উল্লেখ্য নাকতলার যে বাড়িতে তল্লাশি হয়েছে, তার মালিকানা ভারতী ঘোষের স্বামীর। সেই তথ্যও নাকি জানা ছিল না সিআইডি কর্তাদের। এমনই দাবি ডিআইজি-র।

এই বিষয়ে অন্যান্য খবর

আড়াল থেকে অডিও বার্তা ভারতীর! স্বামীকে হেনস্থায় ক্ষুব্ধ, পাল্টা ‘হুমকি
ভারতী ঘোষ বড় প্রশ্ন তুলে দিয়ে গেলেন, জবাবও তাঁর কাছেই রাখা রয়েছে


কিন্তু সেই বাড়ি থেকে কী কী পাওয়া গেল, তার বিশদ তথ্য দিয়েছেন সিআইডি কর্তা। ভারতী ঘোষের নাকতলার বাড়ি থেকে পুলিশ ২০টি জমির দলিল, ১৪টি মোবাইল, ৩টি ল্যাপটপ, এক্সটার্নাল হার্ডড্রাইভ, পেনড্রাইভ উদ্ধার করেছে। দলিলগুলি পরীক্ষা করা হচ্ছে বলেও জানানো হয়েছে। 
শুক্রবার কয়েকজন পুলিশ অফিসারের বাড়ি-সহ যেসব জায়গায় তল্লাশি চালানো হয়, সেই সব স্থান থেকে থেকে মোট ৬০ লাখ নগদ টাকা, ২ কেজি সোনা ও প্রচুর নথি উদ্ধার করেছে সিআইডি।
ভারতী ঘোষ এই মুহূর্তে কলকাতায় নেই। তিনি একটি অডিও বার্তায় অভিযোগ করেছিলেন যে, তাঁর স্বামীকে একটি ঘরে আটকে রেখে, কোনও আইনজীবীর সঙ্গে যোগাযোগ করতে না দিয়ে তল্লাশি করেছে সিআইডি। 
এদিন সিআইডি-র তরফে নিশাদ পারভেজ সেই অভিযোগ অস্বীকার করে বলেন, ‘‘বিভিন্ন অভিযোগ আমারা শুনতে পাচ্ছি। কিন্তু কাউকে কোনও রকমের শারীরিক অত্যাচার করা হয়নি। যা করা হয়ছে, তা আইন মেনেই করা হয়েছে।’’
এই মামলায় ভারতী ঘোষের সরাসরি কোনও যোগাযোগ রয়েছে কিনা, তাও তদন্ত করে দেখা হচ্ছে।